Det er Salten politidistrikt som på Twitter melder om den noe uvanlige telefonsamtalen.

En kvinne i 80-årene fra Bodø ringte langfredag formiddag inn til nødtelefonen da hun hadde fått et problem med komfyren. Som en følge fikk ikke kvinnen kokt seg kaffe.

Da Nordlys kontakter operasjonssentralen svarer operasjonsleder Odd Ivar Pettersen at slike samtaler hører til sjeldenhetene.

- Men, det er klart, det kan jo være alvorlig nok dette, sier han med et smil.

Pettersen forteller at politiet har fulgt opp kvinnen, og har nå fått bekreftet at den kaffetørste har fått hjelp, og kaffen skal være klar.